Papersnake/gushiwen huggingface dataset:
五月十一日夜坐达旦
陆游（宋代）

莫笑耽书不计年，寒儒业定几生前。
读经今日韦编绝，作赋当时铁砚穿。
公路晚悲身至此，令威归叹冢累然。
三更听雨蓬窗底，又作鳏鱼夜不眠。
怀友
牛焘（清代）

风雨何年别，更深入梦初。相知应有数，翻致久无书。

斜月侵阶冷，寒蛩出郡疏。几时杯重把，门掩数畦蔬。
初拜先坟
韩琦（宋代）

未交符竹展先坟，肃肃秋天雨半昏。荣入松楸虽动色，感深闺闑复伤魂。

山川望远平如日，父老欢迎识旧恩。白昼锦衣人已骇，更留旄节宿郊村。
款某大理坟
许景衡（宋代）

丹笔持平久，清时属望深。谁怜一抔土，长负百年心。

旧友多高谊，诸郎亦好音。独惭门下客，流落但悲吟。
挽念斋陈郎中
陈杰（宋代）

少学真华国，郎潜劣晚逢。
几看新贵驶，独抱古文终。
梦事一丘尽，遗编千载公。
空余细论恨，裳锦玉楼东。
栈中杂诗 其二
黄河清（清代）

崇山夹人行，古道行逾仄。天罅藤萝光，昼蔽枫林黑。

陂陀递出没，明暗俄通塞。相遇但𥈭眙，停骖仰胁息。

去路窅不知，前途暝日色。
次韵程给事会稽八咏 鉴湖
赵抃（宋代）

阁下平湖湖外山，阴晴气象日千般。主人便是神仙侣，莫作寻常太守看。
南山寺潇洒阁呈川无竭二首
方回（元代）

独骑瘦马破枯苔，要与高僧共茗杯。
山阁云晴天上□，□帆潮茗日边来。
藤阴树影东西缺，野色秋光左右□。
□□中间无障碍，豁然宇宙一灵台。
七夕何龙友马伯起过集分赋 其一
李孙宸（明代）

留滞金门未儗回，旅怀聊得附衔杯。音书南国秋仍阻，爽气西山客共来。

可有鹊桥兹夕渡，空怜砧杵万家催。饶他乞尽天孙巧，懒拙都无河汉媒。
寄蒋世范
彭景行（宋代）

知命灰心况宠名，故求穷僻守孤城，
举头但对青山色，近听唯闻绿水声。
西江月·宋玉短墙东畔
黄庭坚（宋代）

宋玉短墙东畔，桃源落日西斜。浓妆下著绣帘遮。鼓笛相催清夜。

转眄惊翻长袖，低徊细踏红靴。舞余犹颤满头花。娇学男儿拜谢。
疏山
赵时焕（宋代）

雨到临川愧罔功，只凭心事对苍穹。
江乡又喜今年熟，一笑归田作好冬。
完溪沙
王哲（金朝）

浮世都怜假合身。劝人认取里头人。本来面目好相亲。返照回光知去处，逍遥自在乐天真。锐然颖脱出嚣尘。
余谪沙阳地僻家远遇寒食如不知盖闽人亦不甚重其节也感而赋诗五首以杜子美无家对寒食五字为韵 其四
葛胜仲（宋代）

嘉节遇寒食，春阴犹作寒。闽人不知重，浑作等闲看。

饧粥不复煮，青枫谁与钻。开窗延霁景，脩竹正团栾。

翠眉双侍女，对此一樽残。
商山四皓墓 其二
范轼（清代）

高卧岩扃定几秋，无端物色到留侯。唐家机肉肥鹦䳇，晋室残脐噬马牛。

漫说壶关先入蜀，莫须周勃始安刘。谷山老父传书久，伟业何妨建白头。
送周寿元翁西上
贺铸（宋代）

露草蔓前庭，微虫思明月。
宵分耿不寐，怀我友生别。
舟师望箕宿，缀幔须明发。
蠲首托归风，安知川路阔。
夫君青云士，行奉紫宸谒。
一鹗抉尘笼，骞轩应霜节。
仰追鸾鹤驾，肯顾狐兔穴。
越客寓荒城，卑栖慕鸠拙。
衰迟积尪弊，未死人事缺。
嬾制一缄书，寄声彼朝列。
方今百废举，衮职补何阙。
每自幸余龄，江湖傲华发。
躬耕固难强，五斗代薇蕨。
摩腹遡南薰，苍生解烦暍。
听李尊师弹琴
齐己（唐代）

仙子弄瑶琴，仙山松月深。此声含太古，谁听到无心。

洒石霜千片，喷崖泉万寻。何人传指法，携向海中岑。
春夜禁中闻雁 其二
德龄（清代）

早鸿声里忆岩楼，曲涧春流满稻畦。倦翼过时堪小憩，水清沙白草堂西。
念奴娇 为声甫甥题“戏猫仕女图”
宗婉（清代）

披图一笑，试从头认取，画中佳丽。滴粉搓酥娇品格，更著堆云双髻。

宜喜宜嗔，十三十四，正是芳年纪。可怜时候，耐人多少寻味。

底事不绣鸳鸯，不调鹦鹉，不把鹍弦理。象管鸾箫都不按，只抱狸奴闲戏。

睛点寒金，体团温玉，爪扑香怀里。翻残棋局，唐宫旧事犹记。
姑熟杂咏
李赤（唐代）

颙望临碧空，怨情感离别。芳草不知愁，岩花但争发。

云山万重隔，音信千里绝。春去秋复来，相思几时歇。
喜程道大至约诸友二首
方回（元代）

攒眉抱膝一衰翁，岂为区区口腹穷。
早向前朝阅诸老，曾微晚辈绍遗风。
草堂诗到夔州后，竹马年思大历中。
略共清谈商此事，未妨倾倒一樽同。
与从弟正字从兄兵曹宴集林园
李嘉祐（唐代）

竹窗松户有佳期，美酒香茶慰所思。辅嗣外生还解易，惠连群从总能诗。

檐前花落春深后，谷里莺啼日暮时。去路归程仍待月，垂缰不控马行迟。
孟子·尽心知性
陈普（宋代）

心具良知所性根，若非穷理亦能昏。
心须物格无余蕴，藩蔽开除本体存。
句 其二
周知微（宋代）

后车莺燕春声早，前骑熊罴夜气遒。
晚秋至临蕃被禁之作
佚名（唐代）

一到荒城恨转深，数朝长叹意虽任。昔日三军雄镇地，今时白草遍城阴。

隤墉穷巷无人迹，独树孤坟有鸟吟。邂逅流移千里外，谁念恓惶一片心。
忆西湖
张煌言（明代）

梦里相逢西子湖，谁知梦醒却模糊。
高坟武穆连忠肃，添得新祠一座无。
加颂蜀僧雪颂
释印肃（宋代）

百千方便一乾坤，得者还须皂白分。
珠体未明成五色，举头鹞子过罗村。
望江东·江水西头隔烟树
黄庭坚（宋代）

江水西头隔烟树。望不见、江东路。思量只有梦来去。更不怕、江阑住。
灯前写了书无数。算没个、人传与。直饶寻得雁分付。又还是、秋将暮。
和周唐献郎中登普光寺阁
陈渊（宋代）

官闲竟日身无事，雨过连峦气似熏。未暇含香朝琐闼，且乘飞舄蹑青云。

九天已振抟风翼，万目难藏隐雾文。谁凭危栏亲王唾，笑谈应复许随群。
谩题
吴龙翰（宋代）

放旷疏林下，清风吹鬓毛。
傍梅读周易，对酒歌离骚。
诗思秋云淡，古怀明月高。
五湖天地别，烟水绿平蒿。
晚秋游中溪四首
戴表元（宋代）

休折山中松桂枝，溪鱼亦小莫垂丝。
沙田翻白收秔后，霜树著垂尝柿时。
日落牛羊归径熟，天寒乌鸟向人慈。
出云数里成官路，问事如何总不如。
镜镊
吕南公（宋代）

镜镊亦何功，铿铿漫从事。助人饰形骸，初若逞意思。

须毛何足饰，尘垢何足薙。端为儿女怀，丰靓以言贵。

余家在农亩，耘耔当传世。朝犁泥糊糊，暮耨草翳翳。

风搔日暴炙，姿状难妩媚。百年寄托身，颠倒皆顺利。

颜红黑何害，发黑白亦是。谁能妄去取，屑屑论姿致。

深村拟三径，岁月治去计。带经以随牛，镜镊成相弃。
读张功父南湖集
方回（元代）

生长勋门富贵中，秕糠将相以诗雄。端能活法参诚叟，更觉豪诗类放翁。

举似今人谁肯信，元来妙处不全工。镂金组绣同时客，合向南湖立下风。
寄抚州钟郎中
徐铉（宋代）

去载分襟后，寻闻在建安。
封疆正多事，罇俎若为欢。
都护空遗镞，明君欲舞干。
绕朝时不用，非是杀身难。
寄怀汉三三兄
萨哈岱（清代）

大被三年隔，长征万里赊。葡萄愁处酒，芍药别时花。

上国遥云树，高城急鼓笳。阿兄休内顾，好继李轻车。
陪赵知府登桃岭山亭
释绍嵩（宋代）

谁向云端着此亭，檐前树木映窗棂。
野田流水溅溅白，芳草随人段段青。
春服照尘连草色，云萝幽信寄茶经。
史君领客周遭看，锺送遥帆落晚汀。
过头陀九岭宿天王栖 其三
王十朋（宋代）

我如倦鸟欲栖林，喜见禅僧栖处深。家在梅花小溪上，一枝聊慰北归心。
玉漏迟 其一 夜话尹竹农同年署斋
周之琦（清代）

夜寒莲漏悄。纹疏静掩，铜荷低照。迅羽光阴，心事漫传青鸟。

梦照长安片月，更愁照、天涯芳草。还自恼。云窗雾阁，庾尘谁扫。

何处唤酒银釭，听小管清声，素弦凄调。艳冶追寻，争似寸笺吟好。

计日东风破冷，又相对、春山一笑。芳信早。梅花几枝开了。
前面笔峰
王大谟（明代）

嶂南参列突奇峰，对待由来奠化工。虹见却疑丹管架，雾飞偏似墨花溶。

连翩云影联花鸟，错落星辉挂烛栊。倍信两仪多间气，三眉仿佛画图中。
台湾八咏
张琮（宋代）

片片波光簇似银，安平西去净无尘。帆飞斜照云千叠，月涌寒潮镜一轮。

戍士操舟忙大井，渔人晒网出昆身。同游海外雍熙世，冰檗休忘帝力辛。
郊庙歌辞。释奠文宣王乐章。雍和
佚名（唐代）

堂献瑶篚，庭敷璆县。礼备其容，乐和其变。

肃肃亲享，雍雍执奠。明德惟馨，蘋蘩可荐。
杨君宠示嘉篇次韵奉和
苏颂（宋代）

江湖一别岁经旬，携手重游上苑春。
华发满头犹未仕，少年得意果何人。
利名机浅贫奚恤，道义交深老益亲。
清世怀文终有用，穷途宁久困无津。
苏台览古
李白（唐代）

旧苑荒台杨柳新，菱歌清唱不胜春。
只今惟有西江月，曾照吴王宫里人。
惠州何使君考绩二首 其一
卢龙云（明代）

侍直从容忆往年，一麾犹荷主恩偏。名留青琐来何暮，阁近朱明地是仙。

问俗海邦安抚字，奏成天阙重旬宣。君王念旧应无已，会有徵书自日边。
汉宫词
孟洋（明代）

忆昔妾当二八期，正是汉家全盛时。九重下诏择鸾匹，万国求贤配凤姿。

妾身自分非良质，百万人中叨第一。天子亲迎出殿廷，辅臣持节下蓬荜。

蓬荜辉光异昔年，丝萝延蔓至今日。始知贵戚失金张，不许王侯论甲乙。

一入金门侍至尊，奈何相见不相言。红颜未必招人妒，薄命何堪承主恩。

主恩深重应难报，妾意殷勤那复论。一别谢君面，往驾无旋辕。

夜夜看星回永巷，朝朝望日倚长门。长门永巷春风起，万卉千花斗芳紫。

燕子飞过密杏中，黄莺啼向垂杨里。莺莺燕燕各相依，戏蝶游蜂两两飞。

可怜今日春光好，可惜明朝春又归。凤辇常时游上苑，羊车无日到重扉。

岂干侍御还多宠，自是君王有万几。万几閒暇甘游猎，朝出城南暮城北。

金鞍玉骑走千军，羽箭雕弓堕双翼。陌上风光自可嘉，宫中粉黛无颜色。

离宫一万所，别殿九重深。岂有荣华希宠爱，更求词赋感君心。

何人可托黄金赠，薄情不见白头吟。珍珠帘下閒歌舞，且取欢娱谢愁苦。

自爱琼箫引凤皇，自爱金杯度鹦鹉。鹦鹉性能言，不能到君前。

一朝被笼络，翠羽徒自怜。不沐君恩奚足惜，不见天颜心未怿。

天下升平主万年，妾身生死良何益。
偶赋
姜特立（宋代）

不织不耕日，无忧无恼身。
旷哉天地德，养此最閒人。
题犬
贡性之（元代）

深宫饱食恣狰狞，卧毯眠毡惯不惊。却被卷帘人放出，宜男花下吠新晴。
题白石道人
张天赋（明代）

万叠青山万卷书，洞云深处道人居。坚刚在石心无异，圆活还君石不如。

扣角笑人歌灿烂，扫苔愧我梦安舒。璠玙不必荆山问，此地包藏自有馀。
乾兴诏罢自咏
宋庠（宋代）

忍当昭世卧隆中，西笑无谋始讳穷。
鸥散海边渔事废，炙残京口客盘空。
乡魂怨晓虚为蝶，头葆悲秋不后蓬。
欲把遗编论兴废，诸儒争奈喜嘲雄。
徐子与闽中书至时余在青萝山中
欧大任（明代）

昆明万里久无书，尺素东来十月馀。玉笛遥传沧海曲，綵虹新傍武夷车。

弹冠豸映双蓬鬓，伏枕乌啼一草庐。消渴经年惭削槁，茂陵堪自老相如。
月夜泛舟
李流谦（宋代）

苦雨连日夜，佳月遭薄蚀。晚风散积霭，水天忽改碧。

江皋放幽散，露下襟袂湿。划然湖海兴，如骥不受勒。

扁舟系枯柳，渔子眠已熟。唤起勿作难，解缆破秋色。

移我坐空旷，四顾竦毛骨。山空木叶脱，岸断石脚出。

舍舟访邻叟，醉卧不纳客。何必见安道，意行无适莫。

书生亦底事，忍冻犯蛟窟。可怜穷事业，坐恐清景失。

归来定何得，索酒更深酌。上士不言喻，下士笑局局。

太白下羌江，苏仙游赤壁。风流共一时，作诗记今夕。
涪州江心有巨石隐於深渊石傍刻二鱼古记云鱼
朱昂（宋代）

欲识丰年兆，扬鬐势渐浮。
只应同在藻，无复畏吞钩。
去水非居辙，为祥胜跃舟。
须知明圣代，涵泳杳难俦。
路中对月
曾巩（宋代）

山川困游人，而不断归梦。
其余惟日月，朝夕南北共。
日光驱人身，扰扰逐群动。
乡思须暂忘，世事哪止重。
岂如月可喜，露坐息倥偬。
清明入襟怀，万里绝纤霿。
爱之不能飧，但以目睛送。
想知吾在庐，皎皎上修栋。
慈亲坐高堂，切切儿女众。
怜其到吾前，不使降帷幪。
岂不映时节，荏苒更季仲。
而我去方急，其能计归鞚。
我非土木为，耳目异聋瞢。
念之曷由安，肠胃百忧中。
何言月可喜，喜意亦有用。
为其同时时，水木光可弄。
犹胜梦中事，记之聊一诵。
九日依唐生韵五绝句 其一
刘摰（宋代）

三岁重阳负玉觞，悲欢不定客途长。元光节物真虚掷，赖有新诗付锦囊。
都城元夕
刘侃（明代）

一夕春从天上回，六街火树彻明开。
叮咛莫似吹芦管，才报梅开又落梅。
和恽荫堂 其二
曹家达（清代）

大错何人铸六州，愿来东海狎沙鸥。怕看桃李急芳夜，又见芙蓉泣素秋。

爝火邓林馀宿恨，夕阳衰草动边愁。自嫌磊块浇难尽，酒力销沉强倚楼。
道次舂陵怀古二首
宋庠（宋代）

郁郁舂陵旧帝家，黍离千古此兴嗟。
萧王何事为天子，本爱金吾与丽华。
拟赵嘏昔昔盐二十首 其二 织锦窦家妻
王昌麟（清代）

文锦回环织，新词宛转歌。千秋同命薄，一例患才多。

道远思无极，情深语不磨。郎君亲打桨，何惜弄鸳梭。
庆元二年皇后册宝十三首 其二
郊庙朝会歌辞（宋代）

熛阙蟺蜎，璧门云龙。烈文维辅，翊奉有容。典章煇明，彝度肃雍。

蒇时缛仪，登于璿宫。
赠峡山胡半村
顾逢（宋代）

四邻鸡犬地，花竹自我阴。
去郭不多远，入山犹未深。
林峦常在望，樵牧久知心。
他日如全隐，深居不可寻。
宿山馆 其一
徐积（宋代）

下马开门日已沈，旋寻村路乞樵灯。隔云吠去谁家犬，踏月归樵何处僧。

潭上风生千嶂吼，枕前泉落一床冰。呼儿笑问今宵事，身在危峰第几层。
赠讷相
叶适（宋代）

柯山讷相丑形模，以相获妍如子都。
每将气色较官簿，初若搏子终探符。
刘公实，升提刑，丘宗卿，加龙图。
就中两说最称验，余耳所逮非人诬。
汎言心事依劝戒，多假名器烦邀呼。
君门九重远万里，求者争道分荣枯。
一身暂寄百骸聚，楦彼朱紫谁头颅。
子其惜术无浪许，恐负西山之饥夫。
古风其二十
李白（唐代）

昔我游齐都。
登华不注峰。
兹山何峻秀。
绿翠如芙蓉。
萧飒古仙人。
了知是赤松。
借予一白鹿。
自挟两青龙。
含笑凌倒景。
欣然愿相从。
(一本此十句作一首)
泣与亲友别。
欲语再三咽。
勖君青松心。
努力保霜雪。
世路多险艰。
白日欺红颜。
分手各千里。
去去何时还。
(一本此八句作一首)
在世复几时。
倏如飘风度。
空闻紫金经。
白首愁相误。
抚己忽自笑。
沉吟为谁故。
名利徒煎熬。
安得闲余步。
终留赤玉舄。
东上蓬莱路。(莱一作山)
秦帝如我求。
苍苍但烟雾。
(一本此十二句作一首)
烧煤戏成
韩琦（宋代）

无臭含天德，资贫乃地珍。群阴徒肆暴，万室自融春。

丰黍轻邹律，歌襦陋蜀民。何妨灰弃道，仁政不同秦。
七禽咏·提葫荐沽美酒
刘学箕（宋代）

提葫荐，沽美酒，
酒美欲沽何处有。官醪道远不可得，
村酿浓酸有入口。况当春暮暝暖初，
沉浸浓郁醺体肤，客中醉倒无人扶。
送江州孙膳部归阙兼寄承旨侍郎
王禹偁（宋代）

九江为郡鬓成霜，淮海相逢共黯伤。
放逐翰林同李白，蹉跎郎黯是冯唐。
才名各负诗千首，离别无辞酒一觞。
归见鳌头如借问，为言枨也减刚肠。
杂感六首 其三
梅鼎祚（明代）

龙角眷已旦，星鸟贞良时。三光亦浮系，焉得久控持。

风水为轮枢，玄天经玉仪。空虚密流徙，自然有成亏。

画挈递相矜，娓娓安所归。八埏生乱戎，戎首职为谁。
天马歌
张耒（宋代）

人霆冥冥日月蔽，帝遣真龙下人世。降精神马育天驹，足蹑奔人动千里。

萧条寄产大宛城，我非尔乘徒尔生。小羌杂种漫羁绁，枥上秋人时一鸣。

万里名闻汉天子，内府铸金求騄駬。将军受诏玉关开，灵旂西指宛王死。

天马出城天驷惊，塞沙飒飒边人生。执驱校尉再拜驭，护羌使者清途迎。

骐驎殿下瞻天表，天质龙姿自相照。翠蕤黄屋两逦迤，玉镫金鞍相炫耀。

东游封祀被和銮，甲子北来巡朔边。展才自觉逢时乐，致远不知行路难。

物生从类如有神，地无远近终相亲。君不见莘野磻溪耕钓叟，一朝吐气佐明君。
次韵三和景仁对雪
梅尧臣（宋代）

北度龙沙远，南来狗犬无。
玉阶三尺峻，粉壁万重糊。
兽馁行迷三，禽寒立并枯。
长川平界限，大屋竦棱觚。
稍见蓬莱阙，初张云雾图。
受降鍪甲积，罢猎羽毛铺。
被褐思怀宝，游都学卖珠。
车皆陈鋈辔，人尽得琼腴。
缟已赠吴札，席将开汉酺。
凤池批诏手，特地逞工夫。
蜀葵
陆师道（明代）

向日层层折，深红间浅红。无心驻车马，开落任薰风。
冥冥寒食雨
刘一止（宋代）

冥冥寒食雨，客意向谁亲？
泉乱如争壑，花寒欲傍人。
生涯长剌促，老气尚轮囷。
不负年年债，清诗断送春。
桐花歌
蒋溥（清代）

山窗三见桐著花，先生三载兹为家。老树不知寿几许，穷村偃蹇无精华。

刳心竟作蚁乡里，抱花频有蜂干死。先生得毋类二虫，眼前生趣还馀几？

桐阴瑟瑟摇微风，桐花垂垂香满空。压檐一枝早开谢，花朵历落庭阶中。

疏帘一幅潇湘雨，老莺作歌雏燕舞。朝晖散影何娟娟，山窗寂然人正眠。
后感兴二首
敖陶孙（宋代）

皇天分四时，气节几错遌。
俗儿一惊呼，认者泪横落。
悠悠羲皇前，日月何磊荦。
不世更凌历，地上光景薄。
十年看花草，皴面少膏沃。
看看六鳌背，坐爱白日曝。
何当寥阳天，朗咏无生乐。
甘棠驿
范成大（宋代）

万里三年醉岭梅，东风刮地马头回。
心劳政拙无遗爱，惭向甘棠驿里来。
塞上
陶弼（宋代）

星落胡王死，河窍汉使归。
雪山经夏冷，天马入秋肥。
庆上人以再闻诵新作突过黄初诗为韵作十诗见寄次韵酬之 其三
李彭（宋代）

蝉噪嗟齐梁，凤鸣推沈宋。诸人勤著脚，何尝窥妙用。

独有杜参谋，变态无与共。绝唱冠古今，孤高追惜诵。
德秀和朝宗绝句意似有不平者依韵作三绝以代其解嘲 其三
欧阳澈（宋代）

东野临流喜赋诗，一竿摇破碧云溪。汝非羸角休吾触，不是寻常丱角儿。
叶落
李纲（宋代）

铿然一叶已惊秋，况复纷纷巧见投。振槁不禁风淅淅，催寒长共雨飕飕。

洞庭波起初微脱，云梦霜高浩不收。舞砌穿帷不须扫，萧骚从伴逐臣愁。
饯庐按察
杨公远（宋代）

轺车至日岁将更，又趁薰风理去程。
历遍山城留好句，苏回民瘼快舆情。
人言但有官如此，世道应无事不平。
只恐江东难久驻，看看诏趣秉钧衡。
江月台
吴芾（宋代）

秋来江月十分明，台上凉生气倍清。
正好醉吟时自适，若为衰病日相萦。
苦无佳况人空老，数尽残更梦不成。
料想宾僚应笑我，鬓丝如此尚含情。
赠黄蘖山僧希运
裴休（唐代）

曾传达士心中印，额有圆珠七尺身。挂锡十年栖蜀水，

浮杯今尺渡漳滨。一千龙象随高步，万里香华结胜因。

拟欲事师为弟子，不知将法付何人。
颂一百则
释重顯（宋代）

全象全牛翳不殊，從来作者共名模。
如今要见黄头老，刹刹尘尘在半途。
感兴二首
白玉蟾（宋代）

又见荷开满故园，夙红昨紫俨然存。
画梁飞燕前身赵，曲槛歌莺阿姊樊。
客思
钱希言（明代）

一夕西风客思惊，雨声飒飒和江声。
酒因病减愁偏重，衣为寒江橐渐轻。
渔火夜腥云梦泽，瘴烟秋锁岳阳城。
无端又破还家梦，楚水依然绕去程。
病中谢客
项安世（宋代）

方丈山中太史公，二年湖海困飘蓬。
黄天荡里逢惊浪，百里荒前阻逆风。
已到乡闾犹梦魇，每闻车马使心忪。
客来但道先生病，自教譍门两秃童。
听琴
陆游（宋代）

疏帘曲槛苹风凉，细腰美人藕丝裳，绿藤水文穿矮床，玉指纤纤弹履霜。
高林莺啭日正长，幽涧泉鸣夜未央。
哀思不怨和而庄，有齐淑女礼自防。
世人但惑青楼倡，琵琶箜篌杂胡羌。
试听一曲醒汝狂，文姬指法传中郎。
席上送孙知损通直广东漕
孔平仲（宋代）

度峡经泷行路难，岭猿越鸟避旌竿。身从日下恩光暖，声落天南暑气寒。

事国以忠宁计远，与人为福莫如安。观公才大宜高位，岂复区区久外官。
和天衣聪老五首
王之道（宋代）

达磨东来不记年，一灯然处百灯然。
顾从清净求明了，应喜晨斋学省缘。
满江红·千种繁春
赵彦端（宋代）

千种繁春，春已去、翩然远迹。谁信道、荼枝上，静中留得。晓镜洗信非粉白，晚衣弄舞余衫碧。粲宝钿、珠珥不胜持，浓阴夕。

金翦度，还堪惜。霜蝶睡，无从觅。知多少、好词清梦，酿成冰骨。天女散花无酒圣，仙人种玉惭香德。怅攀条、记得鬓丝青，东风客。
过罗溪，南望抚州泉岭
杨万里（宋代）

泉岭诸峰太劣生，与侬争走学侬行。
苍官总上山头去，一色前驱娖翠旌。
胡定斋惠墨求诗
储泳（宋代）

万杵玄霜玉兔魂，刀圭炼就许平分。流珠轻滴银蟾露，化作催诗一片云。
不执宝大师房
祁彭年（宋代）

枯槁形容七十馀，见人无力出禅居。萧然丈室常扃户，一炷清香万虑除。
二月十三夜梦于邕江上
黎简（清代）

一度花时两梦之，一回无语一相思。
相思坟上种红豆，豆熟打坟知不知？
城北江岸独行成此诗居人皆竹篱茅屋无壁可题归而书于此
李光（宋代）

散策江村路，柴门欲访谁。榕根盘古岸，藤菜蔓疏篱。

未办游春屐，闲寻敌手棋。天涯随处好，莫作楚囚悲。
人影
俞桂英（宋代）

身外复添汝，无言随去留。
自从生便有，直到死方休。
步月常相逐，临溪元不流。
静中明道眼，总是一虚浮。
句
秦桧客（宋代）

传闻是日慈宁殿，亦把炉香祝帝师。
饮马长城窟行
蔡邕（两汉）

青青河边草。
绵绵思远道。
远道不可思。
宿昔梦见之。
梦见在我傍。
忽觉在他乡。
他乡各异县。
展转不可见。
枯桑知天风。
海水知天寒。
入门各自媚。
谁肯相为言。
客从远方来。
遗我双鲤鱼。
呼儿烹鲤鱼。
中有尺素书。
长跪读素书。
书中竟何如。
上有加餐食。
下有长相忆。
题谢耕道一犁春雨图
魏了翁（宋代）

床头夜雨滴到明，村南村北春水生。
老妇携儿出门去，老翁赤脚呵牛耕。
一双不借挂木杪，半破夫须冲晓行。
耕罢洗泥枕犊鼻，卧看人间蛮触争。
送宋叔海郎中总领湖北
郑刚中（宋代）

余生得奇疾，傲世事矜倨。
错落气少合，指摘心不恕。
人亦谓可气，不作朋友数。
自分与西山，终焉约良俉。
忆昨奉严召，孤迹踏朝路。
枫落天江冷，此是识君处。
东厨窃馀饩，西府共官团。
文书入同阅，茵冯出联驭。
从违一毫发，所适无异趣。
重愧牛铎凡，不与黄钟迕。
霜啼入天衢，先我呈远步。
所幸时从容，一笑或相遇。
君今持使节，忽此戒徒御。
分袂固良苦，馀怀尚能布。
北方暗虏马，君相勤远虑。
正当收杞梓，留作庙堂助。
何为使吾子，千里治财赋。
苍璧白鹿皮，似亦天所措。
君如玉壶冰，透里无滓污。
清诗近道要，容易不肯吐。
人於寸管中，时见斑一露。
其如济剧手，妙敏难悉疏。
刀硎未轻发，千牛已神怖。
使图中兴业，吾知有馀裕。
无乃上流势，貔虎夕屯聚。
三军傥不饱，难以责坚戍。
千金日致之，又惧民生蠹。
聊烦笑谈顷，非君可谁付。
长江八月风，帆饱舟楫具。
结束持行李，功名戒迟暮。
如闻豫章北，下接武昌渡。
公馀一樽酒，时可对亲故。
孰与红尘中，轮蹄日驰骛。
嗟余蒲柳姿，领发已垂素。
双溪有小园，清流锁烟雾。
年来枕边梦，合眼见鸥鹭。
焉堪久劳役，短豆成恋顾。
不待相汰逐，襥被行亦去。
今兹怀别恨，密坐不能诉。
酒阑可无言，君行已称遽。
醉花阴 拟漱玉薄雾浓云愁永昼原韵
姚华（清代）

香烬帘间消白昼。门掩金铺兽。清盏荐黄花，连日霜晴，乍冷心先透。

秋风病骨初吟后。似药香沾袖。人意不如花，篱外青山，也到秋来瘦。
和景夔梅四首
张明中（宋代）

雪月精神冰玉肌，未饶六六诧宫妃。
玉龙春笋调三弄，更向妆台檐外飞。
村居秋怀即事 其二
刘逢源（明代）

无端华发满秋簪，四壁云山响素琴。何处寒花矜晚节，几年风雨老文心。

香来始觉兰当户，月到方知鹤在林。杖履荒原觅天地，一溪松影隔云岑。
次韵钱粹诸公睡香花四首
陈造（宋代）

辈流魏家芳，要领僧榻梦。
翛然目为青，未敢蜚鸿送。
送史州判彬赴云南赵州
曹义（明代）

除书晓捧下云霄，路入滇池万里遥。花县夙闻弦诵美，枫宸新沐宠恩饶。

蓟门春色随行骑，杨子潮声送去桡。别后莫言边徼远，他时还拟听箫韶。
登大别山同毛子霞朱悔人江非诺魏师聃
王又旦（清代）

石路层城外，空亭落照间。导江传《禹贡》，对岸指吴关。

地坼洲前树，天青雨后山。招寻成久客，楚月几回弯。
伤华发
罗隐（唐代）

旧国迢迢远，清秋种种新。已衰曾轸虑，初见忽沾巾。

日薄梳兼懒，根危镊恐频。青铜不自见，只拟老他人。
望湖亭迟唐子
陈束（明代）

策策下危磴，风前立小亭。
独游坐超越，属思临深冥。
野色向人尽，一湖含晖明。
云开知日处，其上峰遥轻。
目送鸟渐远，嘹然遗我声。
相感适无谓，于焉观物情。
坐念所期子，影影尘中行。
小舫将成拟游罗浮钓嬴海用韵预告同志
区元晋（明代）

早从世路逐飞黄，垂老投竿上野航。半枕梦惊今日醒，一丝心恋晚江长。

荒城秋迥砧凄断，远水潮生棹渺茫。脚底谢公何处屐，廿年犹负铁桥霜。
还丹可成诗联句
皎然（唐代）

羽化自仙骨，延年资养生。 ——皎然

金经启灵秘，玉液流至精。 ——潘述

八石思共炼，九丹知可成。 ——汤衡

吾心苟无妄，神理期合并。 ——皎然

封灶用六一，置门考休京。 ——潘述

浮光含日彩，圆质焕云英。 ——汤衡

持此保寿命，服之颐性情。 ——皎然

跂予望仙侣，高咏升天行。 ——潘述

鹤驾方可致，霓裳定将迎。 ——汤衡

不因五色药，安著七真名。 ——皎然

挥妙在微密，全功知感诚。 ——潘述

与君弃城市，携手游蓬瀛。 ——汤衡
戏示江协律汉
程俱（宋代）

酸寒北山尉，憔悴孔州守。枯鱼同处陆，濡沬赖诗酒。

当时年尚同，意气亦何有。祇今双鬓华，十载一回首。

仕初君似遇，游倦吾已丑。邂逅记昔游，空嗟汉南柳。
八月廿三日夏店驿遇国公入奏得云字
白范（明代）

玉塞函封上紫宸，清秋使节净埃氛。
寸心已近长安日，万骑犹屯朔漠云。
丹陛敷陈天语问，青蒲奏对史臣闻。
老夫白首辕门下，惟待将军蚤策勋。
送陈霆之官连州
刘克庄（宋代）

郡接湖南境，孤城若个边。
茆寮愁问宿，峡石善惊船。
官小无迎吏，诗工有续编。
古人高妙处，不过览山川。
题闯山亭
毛幵（宋代）

卷帘新雨霁，伏槛孤云没。
心赏信无同，佳人眇天末。
洞仙歌（和何逢原见寿）
何梦桂（宋代）

青衫白发，独倚江楼小。待欲题诗压崔颢。慨凤台今在否，白鹭沙洲，芳草外、剩得闲身江表。

醉来疑梦里，梦入梅花，歌彻青衣听清窈。起看飞鸿没尽，白鸟玄驹，谁能数、曹瞒袁绍。待明年、七十问何如，笑只是今朝，浣花堂老。
寄孙元忠 其十四
孔平仲（宋代）

自断此生休问天，焉能终日心拳拳。人生几何春已夏，况我与子非壮年。

东流江水西飞燕，可惜刻漏随更箭。细推物理须行乐，只愿无事长相见。
山居二首
陈与义（宋代）

点检行年书阀阅，山中共赋几篇诗。
如今未有惊人句，更待秋风生桂枝。
霜夕吟月 其二
白玉蟾（宋代）

吟魂缥渺迈霜空，立影茕然翠阁东。素喜半钩西面月，生憎一箭北头风。
朱绣衣母陈孺人寿诗二十四韵
倪谦（明代）

东风二月春无涯，堂背竞开萱草花。倚门喜听噪檐鹊，忽报远道儿还家。

远道见还自何所，玉关紫塞迎风沙。儿从前年持宪节，边城遍历临荒遐。

严霜凛凛拂绣斧，揽辔胆落青骢騧。幽障云收绝烽火，深戍日落鸣寒笳。

威宣德洽境宁谧，马肥丰草兵无哗。岂不怀归养阿母，载驱四牡歌皇华。

流光荏苒岁两阅，细数归期忻及瓜。昨来受代整朝佩，银河水暖回仙槎。

龙楼入觐五云晓，天颜有喜承褒嘉。下堂阿母重迎劳，问儿久别时何赊。

谁知说帨正初度，母子欢聚人争誇。况树高门表贞节，命服煌煌荣翟珈。

童颜红晕体康健，绿鬓未改如堆鸦。寿筵弘敞杂尊俎，鼕鼕画鼓闻频挝。

绣衣新换綵衣舞，香云蔼蔼笼乌纱。新妇将孙拜堂上，桂枝挺秀兰抽芽。

幕开黄雀自堪馔，冰泮白鱼还可叉。才闻王母致碧藕，又见小玉供胡麻。

更看伯婆年八十，一门双节无纤瑕。晚膺禄养享胡福，人生至乐谁能加。

我观南极吐光耀，赋罢南陔空叹嗟。何由升堂祝母寿，玉杯春酒倾流霞。
秋水晴霞 写意
王行（元代）

客里光阴，那更是、厌厌春雨有如许。沾帷湿幔，洒窗飘户。

十日晓寒添故絮。一天暮色凄平楚。待新晴，何处倚吟肩，东楼柱。

芳草际，烟横渚。脩竹外，花连坞。便重整、酒壶茶具。

诗豪琴谱。狂似次公从更醉，豪如谢掾休誇舞。有情怀，只好共渔樵，为宾主。
郊行感怀
林季仲（宋代）

竹光野色净祠堂，古木千章俨在傍。
矫矫先生竟何在，痴儿犹认石为羊。
晓行
弘旿（清代）

晓行及远道，秋风吹我衣。疏星散平夜，寒溜流前溪。

初日升东山，晨光忽熹微。景在未曙佳，万象纷迷离。

此际有真趣，心閒身亦宜。举目送飞鸿，飘然生远思。
投老庵读云庵旧题拜次其韵二首 其二
释德洪（宋代）

道乡归路晚，世迹陷泥深。老死先通耗，病衰今见寻。

规模高世意，料理住山心。月在孤峰顶，冻猿时一吟。
山中吟七首 其五
毛珝（宋代）

山花开满枝，山鸟啼无时。君胡欲弃此，自取尘污为。

山猿齧君屦，山鹿衔君衣。挽君君不留，去去终何归。
菩萨蛮
姜特立（宋代）

日长庭院无人到。琅玕翠影摇寒＿。困卧北窗凉。好风吹梦长。

璧月升东岭。冷浸扶疏影。苗叶万珠明。露华圆更清。
长门怨
乔备（唐代）

秋入长门殿，木落洞房虚。妾思宵徒静，君恩日更疏。

坠露清金阁，流萤点玉除。还将闺里恨，遥问马相如。
闻谢杨儿吟猛虎词，因此有赠
李白（唐代）

同州隔秋浦，闻吟猛虎词。晨朝来借问，知是谢杨儿。
林翠庭宪副寿诗
谢廷柱（明代）

蓝袍学作綵衣娱，台柏新栖返哺乌。菊节秋光澄寿域，鹤楼吟响彻方壶。

风清江汉声千里，春映阶除玉几株。最是同心怀庆忭，霞觞俄隔洞庭湖。
初春欲散步畏寒而归
陆游（宋代）

峭寒漠漠入重貂，酒力欺人凝不消。
春困苦多无处卖，客魂欲断倩谁招？一溪水浅梅枝瘦，四野云酣雪意骄。
欲到前村无奈嬾，却寻归路度西桥。
河之水 其二
刘敞（宋代）

河之水兮，一浊而一清。嗟汤汤兮何时平。
野步十首 其三
陈普（宋代）

黄犊眼中荒草，鹭鸶立处枯荷。宦海风涛舟楫，故山烟雨松萝。
五曲铁笛亭
白玉蟾（宋代）

满天沆瀣起清风，白鹤飞来上翠松。
月冷山空吹铁笛，一声唤起玉渊龙。
醉石
张思（宋代）

席地为茵寄此生，洼樽独酌有馀清。蓑衣和月卧不醒，江上数峰云自横。
聚八仙花
董嗣杲（宋代）

密团粉腻翠枝擎，乱碾铢衣降紫冥。
揉雪谩为春晚殿，御风应负饮中灵。
蒂占琼瓣轻如蝶，心袅金丛灿若星。
谁指凌波姑射醉，有人眠月可曾醒。
二十八日雪二十九日未已赋诗凡五首
赵蕃（宋代）

夜久寂无听，晓来微有声。
鸡鸣疑远墅，鼓动忽孤城。
异县留妻子，殊方老弟兄。
怀哉一斗粟，于汝岂无情。
壬戌正旦日蚀值阴有诗明日雨微雪再赋
黎廷瑞（宋代）

艳娥煽妖悖且饕，云师围之骑周遭。
飞廉暗呜挟箭号，万鼓动地助战鏖。
吴刚弃斧北且逃，扶桑君还骑巨鳌。
银蜍腹聚流清膏，玉兔颡折飞白毛。
苍茫杀气横四郊，冻鸢无语饥鸿嗷。
紫皇第功封二豪，汝马可归弓可櫜。
黄道肃穆君请遨，黔首颙颙光勿韬。
愿驾丹毂扬锦旄，疾驱六龙升海涛。
五色烂烂中天高，衣披水子绛锦袍。
葵心不宁忧忉忉，矫首东方歌楚骚。
代简荅伍郡主为莆田林侍御求草书
陈献章（明代）

闭门一病九十日，小草大草生荒芜。山癯须爱老狂客，府主正逢贤大夫。

药裹君臣何处有，墨池风雨坐来无。秃管已驰林侍御，如今雪茧不还莆。
烂柯山四首。石桥
刘迥（唐代）

石桥架绝壑，苍翠横鸟道。凭槛云脚下，颓阳日犹蚤。

霓裳倘一遇，千载长不老。
答微之
韩维（宋代）

南圃携樽数，西陂纵棹同。
除书褒晚岁，归驭觞西风。
节物萧条后，交游寂寞中。
何时还一笑，池上舞惊鸿。
咏八日诗三首 其二
支遁（魏晋）

真人播神化，流渟良有因。龙潜兜术邑，漂景阎浮滨。

伫驾三春谢，飞辔朱明旬。八维披重蔼，九霄落芳津。

玄祗献万舞，般遮奏伶伦。淳白凝神宇，兰泉涣色身。

投步三才泰，扬声五道泯。不为故为贵，忘奇故奇神。
减兰·犀梳在手
朱彝尊（清代）

犀梳在手，逋发未撩匀面后。
眉语心知，引过闲房步步随。
颓香暖玉，牵拂腰巾带重来。
一段归云，谁验蛇医臂上痕。
上黄端明寿诗以竚期三入后一品见玄孙为韵
李吕（宋代）

献替先其大，从容接每三。
但知言謇謇，肯顾府潭潭。
寿李生父
何景明（明代）

五十五年人，乾坤未老身。佳辰近元日，物色是新春。

白发何须变，青山不当贫。充闾更有子，莫厌酒觞频。
乡会游湖怀南床复次韵
许及之（宋代）

名园乡党敬，莫可致南床。盛事联千佛，诸公竞一庄。

建侯期朔漠，驻跸尚馀杭。报国平生志，他年幸勿忘。
初春三绝 其二
吕陶（宋代）

谁知真宰执天端，天运无私造化宽。是物向荣皆锐意，莫于春色办蒿兰。
题邸间壁
郑会（宋代）

酴醾香梦怯春寒，翠掩重门燕子闲。
敲断玉钗红烛冷，计程应说到常山。
赋凌云寺二首
薛涛（唐代）

闻说凌云寺里苔，风高日近绝纤埃。

横云点染芙蓉壁，似待诗人宝月来。

闻说凌云寺里花，飞空绕磴逐江斜。

有时锁得嫦娥镜，镂出瑶台五色霞。
菩萨蛮·雨晴夜合玲珑日
温庭筠（唐代）

雨晴夜合玲珑日，万枝香袅红丝拂。闲梦忆金堂，满庭萱草长。
绣帘垂箓簌，眉黛远山绿。春水渡溪桥，凭栏魂欲销。
送樊侍御使丹阳便觐
岑参（唐代）

卧病穷巷晚，忽惊骢马来。知君京口去，借问几时回。

驿舫江风引，乡书海雁催。慈亲应倍喜，爱子在霜台。
晨起
刘克庄（宋代）

鸡唱鸦啼搅晓眠，起煨田舍火炉边。
天寒雪闭袁安户，岁恶江通鲁望田。
已返山林全晚节，勿烦郡国礼高年。
老臣久不陪朝谒，犹记称觞玉座前。
韩尚书南涧公之从弟德文为东广常平上幕丙寅八月上旬护印迎
曾丰（宋代）

西清人表表，南涧迹陈陈。麟笔可无托，雁行犹有人。

姓名知子旧，闻见与吾新。自分宁攻苦，相期勿抗尘。
效陈拾遗子昂
司空图（唐代）

丑妇竞簪花，花多映愈丑。
邻女恃其姿，掇之不盈手。
量已苟自私，招损乃谁咎。
宠禄既非安，于吾竟何有。
郊庙朝会歌辞方皇乐歌
佚名（隋代）

至哉坤德，万彙资生。
称物平施，流兼变盈。
礼修泰折，祭极精诚。
皇皇灵睠，永奠环瀛。
缘识 其三十一
赵炅（宋代）

大丈夫兮兼文武，君子能仁潜喜怒。强明非是尽周旋，满眼真如不自取。

三春花卉正芬芳，发作痴迷我也狂。道德修来长不断，云从龙变解舒张。

海浪无涯百川水，厚重高深难比拟。今古犹来世界宽，忻闻为善恶为耻。

舟车有利便通津，斟量难事日其新。勿笑我心孜孜化，贵为人主不尊身。

共爱巅峰高岌岌，烦恼之中常急急。先王典教是吾师，可以相宗后法则。

逍遥物外乐熙熙，松椿长养万年基。鹏翥引他鹪虻怒，凤皇争与燕雀期。

心猿意马须自缚，斯言之理还不若。僻学邪闻似虚空，日月贞明闲销铄。

阿谀顺旨察来情，瞽者匆匆不可行。亲亲友爱慈敦睦，凡言俗态谩缠萦。
自和山房十咏
李曾伯（宋代）

尺寸功名几短长，区区驰骛等空忙。
皮毛尽剥丹心在，世味风霜已饱尝。
四月八日题七级
骆宾王（唐代）

化城分鸟堞，香阁俯龙川。复栋侵黄道，重檐架紫烟。

铭书非晋代，壁画是梁年。霸略今何在，王宫尚岿然。

二帝曾游圣，三卿是偶贤。因兹游胜侣，超彼托良缘。

我出有为界，君登非想天。悠悠青旷里，荡荡白云前。

今日经行处，曲音号盖烟。
石虎礼佛图
刘克庄（宋代）

一虎虽凶暴，其尊孔释同。
矫情馈夫子，合爪礼澄公。
绝句（四首）
李兆先（明代）

秋来贾客泪沾巾，路草墙花各自春。
莫向中流歌楚调，舟中多是赣州人。
和罗先生闻永升及第后三韵 其一 闻信
罗玘（明代）

阿云入落端无耗，年矢催人暗有期。浪听儿童传吉语，阿云已傍浑天仪。
谢张子仪尚书寄天雄附子北果十包
杨万里（宋代）

今古交情市道同，转头立地马牛风。
如何听履星晨客，犹念孤舟蓑笠翁。
馈药双奁芬玉雪，解包百果粲青红。
看渠即上三能去，大小毘陵说两公。
双榕
唐庚（宋代）

水东双榕间，有叟时出游。清风衣履古，白雪须髯虬。

吟哦明月衣，簸弄寒江秋。惊传里中儿，不泊岸下舟。

君看鬼趣中，有此风味不。安知非黄石，但恨无留侯。

此生锄犁手，误入簪绅流。无功抵毫发，负罪平山丘。

政尔求澡濯，闻之叹绸缪。抠衣倘可亲，跪履安敢羞。

得闻半偈语，一解终身忧。性不喜伐国，兵书非所求。
杨叔瓛地官挽歌六章 其二 西野草堂
程敏政（明代）

寂寂茅堂昼掩关，瀼西风物称投閒。当时岸帻黄花里，应读移文笑北山。
南邻公子
韦庄（唐代）

南邻公子夜归声，数炬银灯隔竹明。

醉凭马鬃扶不起，更邀红袖出门迎。
宋颂九首·明道
石介（宋代）

明道四月，睿行明发。
帝褰簾箔，出临轩榻。
搃擥万机，指挥六合。
大观庚寅冬游资州北岩
宋京（宋代）

资州城郭云山里，北岩正在云山底。翠壁嵌空抱日明，飞阁横斜矗天起。

游人祇解爱城郭，不知山底幽人乐。六月全无暑气生，三冬亦有林花落。

苍楠卧月影如轮，乳泉溅瀑波生鳞。利名付与百忙者，早晚自由无事身。

红莲幕下青城客，五斗留人归未得。衙回不用展山图，直到岩边看秋色。
次韵韩文若展江五咏 其二
苏过（宋代）

闲寻短棹问溪源，乘兴真为载酒船。应学二疏辞汉早，胜游兼作地行仙。
戏题
程颢（宋代）

曾是去年赏春日，春光过了又逡巡。却是去年春自去，我心依旧去年春。
王导
赵俞（清代）

本无勋德济艰危，儒雅风流事又亏。臣族早知三窟就，风尘休障庾元规。
燕归梁 仙姝和柳耆卿韵
丁澎（清代）

石叶烟鬟惹翠深。钗燕凝金。吹箫偷作彩鸾吟。碧桃下，整罗襟。

琼楼碧海千年恨，空行雨、到如今。人间多少会知音。

偏解得、是琴心。
家训
胡铨（宋代）

悲哉为儒者，力学不知疲。
观书眼欲暗，秉笔手生胝。
无衣儿号寒，绝粮妻啼饥。
文思苦冥搜，形容长苦羸。
俯仰多迆邅，屡受胯下欺。
十举方一第，双鬓已如丝。
丈夫老且病，焉用富贵为。
可怜少壮日，适在贫贱时。
沉沉朱门宅，中有乳臭儿。
状貌如妇人，光莹膏梁肌。
襁褓袭世爵，门承勋戚资。
前庭列嬖仆，出入相追随。
千金办月廪，万钱供赏支。
后堂拥姝姬，早夜同笑嬉。
错落开珠翠，艳辉沃膏脂。
妆饰及鹰犬，绘采至蔷薇。
青春付杯酒，白日消枰棋。
守俸还酒债，堆金选娥眉。
朝众博徒饮，暮赴娼楼期。
逢人说门阀，乐性惟珍奇。
弦歌恣娱燕，缯绮饰容仪。
田园日朘削，户门日倾隳。
声色游戏外，无余亦无知。
帝王是何物，孔孟果为谁。
咄哉骄矜子，於世奚所裨。
不思厥祖父，亦曾寒士悲。
辛苦擢官仕，锱铢积家基。
期汝长富贵，岂意遽相衰。
儒生反坚耐，贵游多流离。
兴亡等一瞬，焉须嗟而悲。
吾宗二百年，相承惟礼诗。
吾早仕天京，声闻已四驰。
枢庭皂囊封，琅玕肝胆披。
但知尊天土，焉能臣戎夷。
新州席未暖，珠崖早穷羁。
辄作贾生哭，谩兴梁士噫。
仗节拟苏武，赓骚师楚累。
龙飞睹大人，忽诏衡阳移。
帝曰尔胡铨，无事久栖迟。
生还天所相，直谅时所推。
更当勉初志，用为朕倚毗。
一月便十迁，取官如摘髭。
记言立螭坳，讲幄坐龙帷。
草麻赐莲炬，陟爵衔金卮。
巡边辄开府，御笔亲标旗。
精兵三十万，指顾劳呵麾。
闻名已宵遁，奏功靖方陲。
归来笳鼓竞，虎拜登龙墀。
诏加端明职，赐第江之湄。
自喜可佚老，主上复勤思。
专礼逮白屋，悲非吾之宜。
四子还上殿，拥笏腰带垂。
父子拜前后，兄弟融愉怡。
诚由积善致，玉音重奖咨。
资殿尊职隆，授官非由私。
吾位等公相，吾年将期颐。
立身忠孝门，传家清白规。
但愿后世贤，努力勤撑持。
把琖吸明月，披襟招凉颸。
醉墨虽欹斜，是为子孙贻。
李尚书除少保致仕
刘攽（宋代）

疏公黄发欲遗名，诏秩青宫二品荣。自昔为家皆僻地，更闻题剑得佳城。

赐金给馆君恩重，倚杖看山世累轻。试问门风过万石，白头贤子已名卿。
天台道中用陈氏园亭韵
刘宰（宋代）

笋舆穿过万重山，邂逅登亭一解须。
剩欲题诗偏苍石，举头羞儿岭云閒。
十二月二十八日，蒙恩责授检校水部员外郎黄
苏轼（宋代）

百日归期恰及春，余年乐事最关身。
出门便旋风吹面，走马联翩鹊啅人。
却对酒杯疑是梦，试拈诗笔已如神。
此灾何必深追咎，窃禄从来岂有因。
寄浙西仓曹东甽
张简（宋代）

骨凡缘欠大还丹，饱食人间行路难。
灯火半生诗鬓老，江湖九路客衣单。
拈将红叶书愁思，摘得黄花当晚餐。
莫向吴松江上宿，梦魂偏怯雁声寒。
花蕊夫人故宅二首
汪元量（宋代）

千古风流一梦中，江山阅尽几英雄。
芙蓉城里家何在，花蕊夫人宅已空。
题画
毛绍龄（明代）

秋风白露荻花鲜，万顷波光接远天。怅望伊人何处是，孤舟荡漾夕阳边。
南阳润卿将归雷平因而有赠
皮日休（唐代）

借问山中许道士，此回归去复何如。竹屏风扇抄遗事，

柘步舆何系隐书。绛树实多分紫鹿，丹沙泉浅种红鱼。

东卿旄节看看至，静启茅斋慎扫除。
舟次横河呈孙季和通守
苏泂（宋代）

冉冉归云不自闲，纷纷暮霭已依山。
时光尽入髭须里，行色元依草树间。
旧腊新正能几许，粗衣粝饭试诸难。
吾生所恨长飘泊，又宿汀州白鹭湾。
毛文仲惠文编
韩元吉（宋代）

平生毛公诗，训传固已久。纷纭齐鲁失，浪自开户牖。

至哉一言蔽，可用严墨守。渊源见云仍，梦泽吞八九。

雕章与棘句，锦绣间琼玖。嶷如犀始擢，粲若蚌初剖。

肉食乃闻韶，昼日或见斗。三百篇未忘，七十子何有。

应如摩天刃，要是修月手。时来岂无用，妙处端不朽。

君看夸夺儿，在后熟顾叟。喧啾蛩负户，嘈囋蝉荫柳。

谁令口鸣悲，正使心欲呕。岂无熊罴士，底问牛马走。

岧峣金闺门，豪杰自先后。而君尚穷滞，履敝衿见肘。

才名三十年，肮脏惊白首。我惭拜嘉赐，幼妇连齑臼。

相望百里远，曾未共樽酒。期君颂中兴，步出次山右。
咏竹
黄希旦（宋代）

生涯何所有，满砌植琳琅。瘦影碎秋月，健梢横晓霜。

且从喧鸟雀，终待集鸾凰。吟绕都忘却，谁知此兴长。
秋荷效李锦瑟 其三
凌义渠（明代）

强依初日暂低濛，半剪颓痕拓未工。翠碧捎残惊坠叶，蜻蜓贴久稳迎风。

閒搊江芷留鞋浅，醉倚唇丝亚影红。隔岸如闻枫露泻，湿萤差坐语丛丛。
九日许当世以诗见率登高
蔡襄（宋代）

霜云明净海山隈，一岁登临始此回。
堂上寿觞淋浪满，栏边佳此似疑开。
故乡情味人人好，今日荣恩节节来。
正是秋风洗烦暑，力将衰飒上高台。
景祐亲享太庙二首 其二 酌献真宗室用《大明》。
郊庙朝会歌辞（宋代）

于穆真皇，宅心道粹。和戎偃革，焕乎文治。操瑞拜图，封天祀地。

盛德为宗，烝尝万世。
秋怀十首
汪莘（宋代）

秋云无复似春浓，天地何人到此穷。
斜日淡烟今古恨，如何都付与孤鸿。
送苏松轩路教解任
陈著（宋代）

三载多材地，一团和气乡。
蛙池疏道脉，蓬岛矗文芒。
明日归舟稳，春风驿路长。
词林是毡旧，此去足翱翔。
恋绣衾
赵时奚（宋代）

迢迢江路日又曛。为春迟、长是怨春。小立马、千林下，寄寒香、归赠故人。

相逢细说经年恨，早匆匆、吹散霁去。算惆怅、芳菲事，粉蝶知、应自断魂。
寄畅园步月
丁玉藻（清代）

夜出漪澜堂，微风散林樾。帘开萤影度，屐响蛩语歇。

遥爱水荭花，清芬媚凉月。
四怨三愁五情诗十二首。二怨
曹邺（唐代）

庭花已结子，岩花犹弄色。谁令生处远，用尽春风力。
颂古三十六首
释惟一（宋代）

风性无周无不周，手中扇子等闲摇。
风前吹起无根树，不作桑条作柳条。
观雪六绝 其三
洪朋（宋代）

他日照眼临江边，梅花两株一何鲜。真成白雪相期得，埋没清香人所怜。
璟和尚号石庵
释智愚（宋代）

空岩为屋薜萝门，天巧浑无斧凿痕。花鸟不来云自合，竖拳消息与谁论。
铜池
邹浩（宋代）

匀叠滩头碎石，满添江面清流。聊向个中儿戏，不知何处尘浮。
论虾青形
贾似道（宋代）

龟背虾青不宜红，腿脚俱长鬭不慵。
色黑貌凡非物类，金丝透顶绝伦虫。
戏答野人
陆游（宋代）

木叶凋疏天欲霜，老怀多感易凄凉。
得君数语开人意，径就湖桥醉夕阳。
金缕曲 寿闰生弟六十
朱祖谋（清代）

无怪吾衰矣。算阿连、左弧悬到，齐头甲子。湖海平生轻离合，颇负夜寒姜被。

溯别恨、峡流牂水。犹有沧江容一卧，便安排、风雨连床计。

秋色在，雁行里。

篆盘婆律香云起。待商量、归心与问，闻思大士。咫尺苕山家何许，茅屋石田而已。

且生事、醉乡料理。四海子由真键者，几沧桑、自笑难兄弟。

吾意托，小山桂。
故人赵昌甫久不相闻寄三诗皆杰作也辄以长句
陆游（宋代）

海内文章有阿昌，数能著句寄龟堂。
就令觌面成三倒，未若冥心付两忘。
道义极知当负荷，风波那得易禁当。
相思命驾应无日，且约陶然寓醉乡。
池州和同官咏梅花
张道洽（宋代）

疎疎竹外枝，短短水边篱。
南雪若相避，东风殊不知。
兰荃皆弱植，桃杏总凡姿。
坐叹逋仙远，清宵费梦思。
送客入蜀
杨凝（唐代）

剑阁迢迢梦想间，行人归路绕梁山。

明朝骑马摇鞭去，秋雨槐花子午关。
送叶制参
刘克庄（宋代）

闻说秋防急，安危寄阃臣。
无心致羔雁，有分上麒麟。
毡帽环吾境，纶巾赖此人。
晋朝陶庾辈，岂必靠江神。
云霞出海曙阁试
张萱（明代）

爽气朝来满，遥瞻若木东。影连鲛窟涌，绮散蜃楼空。

五色正璀璨，九光纷郁葱。重晖应表瑞，倾向惬葵衷。
坐忘吟
李光（宋代）

我闻天台坐忘仙，清虚石壁留真诠。长生要妙止一篇，林间宴坐心超然。

壁观无异达磨禅，系念一处离葛缠。真人秘语岂浪传，谷神玄牝常绵绵。

咽津纳息归丹田，溯流直上朝泥丸。下灌舌底生玉泉，身轻超脱如蜕蝉。

御风骑气追偓佺，神游八极俯仰间。度人济物功行圆，要看白日见青天。
奉和圣制答张说扈从南出雀鼠谷
王光庭（唐代）

省俗恩将遍，巡方路稍回。寒随汾谷尽，春逐晋郊来。

云骑传行漏，烟旄引从台。惠风初应律，和气正调梅。

雅颂通宸咏，天文接曙台。灞陵桃李色，应待日华开。
浮丘道人招魂歌
汪元量（宋代）

有官有官位卿相，一代儒宗一敬让。
家亡国破身漂荡，铁汉生敬今北向。
忠肝义胆不可状，要与人间留好样。
惜哉斯文天已丧，我作哀章泪悽怆。
呜呼九歌兮歌始放，魂招不来默惆怅。
夜望
寇准（宋代）

南亭闲坐欲忘机，望久前村岛屿微。
数点寒灯起烟浪，江艇应见夜渔归。
饮许龙石学士园亭短述三首 其三
孙承恩（明代）

地迥尘喧隔，林深暑气微。移樽临曲槛，烂酌对斜晖。

世事浮云变，交游屈指稀。百年会能几，分手重依依。
辛巳夏四月行西山欲未能也得曹沪南壬午冬留
洪咨夔（宋代）

窈深青城路，逢仙不知名。
悠然拾瑶草，天风飐双缨。
进予语之道，诚者非思诚。
谷神以虚应，万物同一灵。
是谓众妙门，古今未尝扃。
秋日杂兴
范成大（宋代）

秋高气弥清，岁晏天雨霜。
繁枝各病绿，况乃枝上香。
向来不胜春，渺在无何乡。
乐极定自悲，谁欤此更张。
春秋无终穷，荣落殊未央！
山居
王象春（明代）

云与同闲鹤并孤，嗒然隐得几今吾。
敲来石火炊先熟，服久山泉体自臞。
隔舍有僧同说梦，抄方无剂可医迂。
晓窗岚翠浓于染，自看长松过雨图。
浪淘沙·丹阳浮玉亭席上作
陆游（宋代）

绿树暗长亭，几把离尊。阳关常恨不堪闻。何况今朝秋色里，身是行人。
清泪浥罗巾，各自消魂。一江离恨恰平分。安得千寻横铁锁，截断烟津？
竹所为余杭教谕王志学题兼贻主薄
止庵法师（明代）

王维竹里馆，今复见诸孙。
翰简传来久，名园几处存。
鸟歌烟际石，花覆月中门。
高士轩多暇，时能共一樽。
与曾季衡冥会诗 其二 季衡酬别
王丽真（唐代）

莎草青青雁欲归，玉腮珠泪洒临岐。云鬟飘去香风尽，愁见莺啼红树枝。
郑顾道惠腊梅二首
王洋（宋代）

一种佳名两字猜，蜜脾融液腊中开。
雪花不敢迷真色，风格都缘不是梅。
返照
杜甫（唐代）

返照开巫峡，寒空半有无。已低鱼复暗，不尽白盐孤。

荻岸如秋水，松门似画图。牛羊识僮仆，既夕应传呼。
题启南先生莫斫铜雀砚图
曹寅（清代）

未央宫中一尺瓦，不知遗恨漳河下。锡花雷布谁作模，鸳央离河无真假。

阿瞒心雄天厌足，平生只欠西陵哭。飞来铜雀亦辜恩，可怜难覆如花肉。

与奸作瓦罪莫辞，与人作砚遭磷淄。粉身何惜鹿卢碎，渴笔恐辱屠沽儿。

隐君正史先救砚，《麟经》独炳丹青传。君不见琼林宝藏无不收，王莽之头斩蛇剑。
夏夜宿江亭有怀
王珪（宋代）

夜冲江浦始停舟，天际萧骚急雨收。
枕上月华清到晓，簟间风意冷如秋。
一溪碧水怀归意，九陌红尘倦旅游。
待得星稀城角断，旧酲消尽起新愁。
高士咏。混元皇帝
吴筠（唐代）

玄元九仙主，道冠三气初。应物方佐命，栖真亦归居。

贻篇训终古，驾景还太虚。孔父叹犹龙，谁能知所如。
醉蓬来（同前）
赵磻老（宋代）

记青蛇感异，后日扶颠，太平人瑞。壮岁弹冠，有经邦高志。晚上文墀，载严霜简，便云能交际。紫极旋枢，金蝉映衮，乾坤开霁。

底事当时，饮江胡马，一望云旗，倒戈投贽。此片丹心，几风声鹤唳。烟息尘收，水明山丽，只五湖相记。今夜华灯，火城信息，千年荣贵。
秋气尚高凉
林披（唐代）

秋气尚高凉，寒笛吹万木。故人入我庭，相照不出屋。

山川虽远观，高怀不能掬。
酬均州郑使君见送归茅山
顾非熊（唐代）

饯行诗意厚，惜别独筵重。解缆城边柳，还舟海上峰。

饮猿当濑见，浴鸟带槎逢。吏隐应难逐，为霖是蛰龙。
次韵龚实之正言见寄 其二
王十朋（宋代）

谏坡乌府迹相望，眼底何曾识六郎。去国雅钦龚胜节，得州欣六郑公乡。

尺书远荷鸿传至，好句惟忧电取将。未见紫芝人已说，天庭喜气十分黄。
次韵题吴无过所藏张无垢难老堂诗轴
许及之（宋代）

养亲感卧冰，慕亲悲履霜。眷兹母孙情，胚胎炳前光。

先生一奖励，吴氏增激昂。至今诸孙行，如立严师傍。

躬行斯入室，言辞特滥觞。当时五子名，佩服讵可忘。

省也滋拳拳，何止升其堂。
颂古五首 其二
释居简（宋代）

五十三人一缕穿，小儿虽小胆如天。茫茫烟水无重数，买得风光不用钱。
送简长师之洛
释文兆（宋代）

动静非常态，超然西去心。
水期经洛听，云约到嵩吟。
斋访烟村远，禅依竹寺深。
祇应风雅道，相府是知音。
春日香山竹枝词八首 其五
王季珠（清代）

兼旬无雨各攒眉，世住高原我最知。不是桃花春水涨，竭池鱼又扭官私。
怀古和陈惟寅韵三首 其一
陈秀民（元代）

范蠡已霸越，功成澹若无。扁舟五湖上，乌喙不敢呼。

冥鸿在寥廓，燕雀下莱芜。
大禹娶涂山氏
佚名（先秦）

禹治洪水，通轘辕山，化为熊。谓涂山氏曰：“欲饷，闻鼓声乃来。涂禹跳石，误中鼓，涂山氏往，见禹方坐熊，惭而去。至嵩高山下，化为石，方生启。禹曰：“归我子！涂石破北方而启生。《淮南子》

禹行功，见涂山之女。禹未之遇而巡省南土。涂山氏之女乃令其妾候禹于涂山之阳。女乃作歌，歌曰：“候人兮猗涂，实始作为南音。《吕氏春秋》

禹年三十未娶，行涂山，忍时暮失制，乃娶涂山女。《太平御览》

禹始纳涂山氏女，曰女娲，合婚于台桑，有白狐九尾之瑞，到至是为攸女。《帝王世纪》
千秋岁·淡烟平楚
刘基（明代）

淡烟平楚，又送王孙去。花有泪，莺无语。芭蕉心一寸，杨柳丝千缕。今夜雨，定应化作相思树。
忆昔欢游处，触目成前古。良会处，知何许？百杯桑落酒，三叠阳关句。情未了，月明潮上迷津渚。
孤山纳凉
姚勉（宋代）

双鹭窥荷弄水香，一蝉嘶柳送斜阳。
京华凉处惟湖上，更有孤山第一凉。
雷潭
陆经（宋代）

山郭五里余，气象忽异色。
蛟龙尝虎蟠，潭水至今黑。
变化验莫穷，白昼起霹雳。
山形抱江来，怪石莫倾侧。
有寺出其间，户牖立丹壁。
微云垂鉴中，彩色画不得。
小阁才数弓，吐纳半江碧。
日光涵游鱼，到底如不隔。
老竹风萧萧，长根擘青石。
送声寄哀弦，往往动魂魂。
载酒同遨游，逢奇得搜索。
形体相与忘，山林信吾适。
乃知人世间，舍此固怵迫。
海眼光赞
释了惠（宋代）

海眼为香饵，悲心作钓钩。
鱼龙知几许，贪者自抬头。
一斛珠
黄机（宋代）

初藕花发。薰风庭院凉成霎。碧纱金缕笼香雪。记得年时，心事凭栏说。
如今陡顿音书绝。夜窗羞见团团月。锦囊尘暗黄金玦。留取多情，归好时节。
贺朱倅
杨简（宋代）

举杯话别几时逢，此事分明鉴象中。
到处风光无远近，毋言易道有西东。
轻轻衣湿梅坡雨，款款舟行柳岸风。
忽忆从游谈笑处，苏公堤上跃花驄。
送黄通
苏舜钦（宋代）

浪游天下访知音，健节亭亭耻陆沈。当日拜官随鹤版，此时孤宦入蛇林。

羁愁虽得著书乐，风物能伤迁客心。顾我冥顽如瓦石，为君分袂亦悲吟。
江神子（忆梅花）
赵长卿（宋代）

小溪清浅照孤芳。蕊珠娘。暗传香。春染粉容，清丽传宫妆。金缕翠蝉曾记得，花密密、过凋墙。

而今冷落水云乡。念平康。转情伤，梦断巫云，空恨楚襄王。冰雪肌肤消瘦损，愁满地、对斜阳。
香奁和姊氏韵 其五
德月（清代）

携愁带病强吟哦，自恨红颜薄命多。一夜诗成无数泪，从今休想对君歌。
雨晓
方回（元代）

春空蒸小雨，漠漠复纷纷。
枯石皆生水，平田亦出云。
气温衾暗觉，声细枕微闻。
今日迎人马，西郊草欲薰。
岳州别子均
张说（唐代）

离筵非燕喜，别酒正销魂。念汝犹童孺，嗟予隔远藩。

津亭拔心草，江路断肠猿。他日将何见，愁来独倚门。
赵府君挽词
吕陶（宋代）

养德辉光煜，传家训范成。九泉无愧色，一子有清名。

寿域高风在，天心福报明。他年霈醲渥，褒赠极哀荣。
草衣文殊赞
释智遇（宋代）

是何等书，读不成句。
榱短发长，手郐俱露。
江行有怀
孙逖（唐代）

秋水明川路，轻舟转石圻。霜多山橘熟，寒至浦禽稀。

飞席乘风势，回流荡日晖。昼行疑海若，夕梦识江妃。

野霁看吴尽，天长望洛非。不知何岁月，一似暮潮归。
颂古二首 其一
释子涓（宋代）

狗子佛性无，门上钉桃符。邪魔并百怪，一见便消除。
送吕兴元
李新（宋代）

太平天子事东封，洛苑回銮访侍中。
自古相门终出相，试持圭璧近重瞳。
圆觉会首求颂
释居简（宋代）

大圆觉海胜伽蓝，七佛之师首发谭。引得上乘菩萨子，大光明藏作同参。
闻子居近况
钱时（宋代）

十里溪山别两年，忽闻消息为欣然。
把书檐下往来看，不觉人行到面前。
视师
姚启圣（清代）

提师渡海极沧溟，万里波涛枕上听。此际梦回银汉转，千峰明月一孤舲。
寄大府兄侍史（见《云烟过眼录》）
沈传师（唐代）

积雪山阴马过难，残更深夜铁衣寒。

将军破了单于阵，更把兵书仔细看。
梁父吟
陈辅（宋代）

梁父吟，泰山之顶可埋金。
噫嘻蜀道徒崎嵚，南风来舜琴。
梁父吟，佳人未偶频伤心。
四时有恨秋偏深，绿丝空满簪。
和吴微明疏影横斜水清浅七咏韵
李吕（宋代）

岭上休将贝阙夸，江头聊比玉川家。
个中真趣谁能会，独对回风雪阵斜。
东湖留题 湘江亭
黄裳（宋代）

休论湘江伪与真，楚花窥影玉霄春。琴声如鼓如妃子，岂意相投似故人。
市骏坊
王珪（宋代）

平昔君王事胜游，日斜沧海尚停辀。
千金骏骨今谁顾，死驾监车亦未休。
次韵行中龙图思宣城
郭祥正（宋代）

公爱宣城心不休，当年应梦似崔侯。两条溪水横穿市，十里昭崔半在州。

小杜一时誇俊逸，玄晖千载擅风流。青毡旧物虽勤请，金马新恩定再留。
谭秀才归茶乡将过金陵往讯龙湖公诗以述赠
尹台（明代）

苍然百里山，黄雩抱月水。逦迤入茶乡，崒立千峰起。

维南表衡岳，朱鸟跋其趾。洣湘荡交流，秀美蔚兹峙。

中产豪俊人，经纶奋天纪。往往垂盛业，清芬振当世。

谭生何激昂，家声袭膴仕。诗书耀闬闾，钟鼎谢绍嗣。

一经老不售，耻曳王侯履。青衫三十年，萧索困蓬里。

朅来提残箧，行歌燕京市。骐驎不受緤，湛卢空在鞞。

圜桥辞罄折，棘寺暂徙倚。迩将反旧庐，舟楫问河涘。

复欲履新屩，东南访奇诡。金陵皇祖基，枢垣奠书轨。

神京列众英，冠裳何济济。尔乡太宰公，余也门下士。

尔今往致讯，述余私诵拟。良才出有须，国事望章揆。

三阶孰正平，万方注忧喜。道宁管萧同，绩必夔龙似。

巨镛破哇昏，高楝㮹颠圮。古来君臣契，夹辅茂先治。

力岂陈列求，术乃平居视。大贤沛虬霖，小夫怀骥尾。

余也偃蹇人，素业惭树砥。那因歌子行，长言肆纷哆。

子乎慎勖修，茶乡振未已。
由云阳登陆途中杂咏五首 其一
卢龙云（明代）

吴越舟初系，维扬渡不迷。山川馀应接，岐路任东西。

宦迹存鸡肋，春风送马蹄。王孙游莫倦，芳草正萋萋。
释临邛记方物戏作
方回（元代）

昔人注尔雅，大儒以为诮。
学诗贵多识，圣言厥有诏。
下博梯上约，后进曷克劭。
矧于点{左黑右南}间，懵弗省体要。
俗喙仅能□，古吭略未剽。
四声故{左扌右窘}拘，六书本幻妙。
呼姓骇厍暨，辩义谑笃笑。
往讹足可戒，夙是政宜肖。
郊无纵劣约，窗岫宁蹈眺。
鲰也缺兹析，寸抱踏{左虚右亢}{在乔右亢}。
探架获尘帙，偶幸脱斯燎。
壁蟫蚀心胸，不受俞扁疗。
粝食忘调饥，微膏恋残照。
幽暗发蒙篰，乖剌合券约。
稍免杕杜辱，敢倚陬隅俏。
虚空了无味，强作吴牯噍。
税驾如还乡，舍爵欲告庙。
一方笔千名，拟谟贮深峤。
桑榆老秃翁，廊肆付周召。
讵思玉豉饵，岂羡金盐釂。
庶异速朽子，霜原委荒烧。
眼前黄口儿，曲踊诧壮少。
但喜觥醽醁，靡肯囊熠燿。
吾衰□□苦，汝健骋轻趬。
郑烈妇
卢龙云（明代）

结发事君子，止愿同餔糜。丈夫志万里，一别几经时。

山川修以阻，会面安可知。妇姑相对守，菽水甘如饴。

多谢邻家妇，测我心所私。堪恨里中少，谓我心可移。

妾心谅匪石，一死安足辞。舍生以明志，千载令人悲。
初到曲江六首 其三
朱翌（宋代）

灯火光元夕，歌呼亦尽欢。欣闻雪霏白，愁失荔垂丹。

老酒莲花曲，甜鱼藿叶槃。万金书若到，便可解忧端。
念奴娇
方岳（宋代）

槎牙诗骨，想生来无分，史闱经幄。呵护九关多虎豹，谁道去天一握。奏赋两都，闻韶三月，雁远书难托。一寒如许，蟾枝莫倚高擢。
空使满壑风烟，半村雪月，孤负梅花约。渺渺愁予初度也，山互同云垂幕。鹤帐何如，牛衣无恙，麦陇占优渥。不如归去，檐花深夜春酌。
点绛唇
黄公度（宋代）

夜寒江净山含斗。起来搔首。梅影横窗瘦。好个霜天，闲却传杯影。君知否。乱鸦啼后。归思浓如酒。”公时在泉南签幕，依韵作此送之。又有送汪内翰移镇宣城长篇，见集中。比有《能改斋漫录》载汪在翰苑，娄致言者，尝作“点绛唇”云云。最末句，“晚鸦啼后，归梦浓如酒。”或问曰：“归梦浓如酒，何以在晚鸦啼后？”汪曰：“无奈这一队畜生何。”不惟事失其实，而改窜二字，殊乖本义。

嫩绿娇红，砌成别恨千千斗。短亭回首。不是缘春瘦。

一曲阳关，杯送纤纤影。还知否。凤池归后。无路陪尊酒。
书●幔亭集卷十四 其二
徐熥（明代）

家家同结过街棚，夹路花灯列火城。来往香车浑似昼，不知身在月中行。
自题水阁绝句
沈括（宋代）

三间水阁贾耘老，一首佳词沈会宗。无限当时好风月，如今总属绩溪翁。
杂句 其一
庞蕴（唐代）

行路易，行路易，内外中间依本智。本智无情法不生，无生即是入正理。

非色非心放一光，空里优昙显心地。名为智，智为尊，心智通同达本源，万物同归不二门。

有非有兮理常存，无非无兮无有根。未来诸佛亦如是，现在还同古世尊。

三世俱皆无别道，佛佛相授至今传。
偕家时帅内渡留别板桥园五绝 其五
林鹤年（清代）

瀛岛出岫云，东海润霖雨。不负故乡心，忍望故乡树。
沁园春·灵山齐庵赋时筑偃湖未成
辛弃疾（宋代）

叠嶂西驰，万马回旋，众山欲东。正惊湍直下，跳珠倒溅；小桥横截，缺月初弓。老合投闲，天教多事，检校长身十万松。吾庐小，在龙蛇影外，风雨声中。
争先见面重重，看爽气朝来三数峰。似谢家子弟，衣冠磊落；相如庭户，车骑雍容。我觉其间，雄深雅健，如对文章太史公。新堤路，问偃湖何日，烟水濛濛？
走笔和张功父玉照堂十绝
杨万里（宋代）

今岁略无霜报寒，忽然一夜雪漫漫。
雪花要作梅花地，十月早梅和雪看。
次韵宾旸子镇草字
方回（元代）

平生挟壮心，长剑倚晴昊。
岂意日昃歌，高台化为沼。
沈蛟九渊日，翔凤千仞表。
永言遁遐迹，未觉郁孤抱。
良辰值佳友，忽若咏凫藻。
大胜新亭集，洪流吟浩浩。
初筵客或讶，酒资焉所讨。
曰予贷诸邻，趁此风日好。
君看万金室，一朝不自保。
何如酣中隐，忘忧且娱老。
赵翁玉雪郎，弄翰颉颃早。
誉儿未妨癖，长松缘小草。
招提游 其一
严粲（宋代）

幽寻惬所适，兰若白石静。天籁鸣松壑，古意满苔径。

清泉醒客心，啼鸟唤僧定。留连不能去，玩月归路永。